# Bartolomé de Las Casas

### De Viquipèdia

Fra Bartolomé de Las Casas

Fra Bartolomé de Las Casas (Sevilla, 24 d'agost de 1484 - Madrid, 17 de juliol de 1566) va ser un frare dominic andalús del Regne de Castella, cronista, teòleg, bisbe de Chiapas (Mèxic) i gran defensor dels indis americans.

## [edita] Biografia

El 1502, seguint els passos del seu pare, que havia participat en el segon viatge de Colom, Bartolomé de Las Casas va arribar a la Hispaniola, on s'encarrega d'administrar una encomienda. S'ordena sacerdot el 1510, i a la primavera de 1512 viatja a Cuba com a capellà de Pánfilo de Narváez. El 1514 se li va atorgar l'administració d'una altra encomienda on els indis treballaven en la mineria; gradualment, Las Casas va prenent consciència de la injustícia del sistema. Convençut que havia «de procurar el remei d'aquesta gent divinament ordenat», va viatjar a Castella i es va entrevistar amb el rei Ferran el Catòlic i amb el cardenal Cisneros, que el nomenarà Protector dels indis, el 1516. A la mort del cardenal, s'entrevista amb el nou rei, Carles I, que li va concedir el territori de Cumaná (a l'actual Veneçuela), perquè hi apliqués les seves teories.

Va tornar a Amèrica el 1520, amb la intenció de dur a terme el seu projecte, sempre en contra de l'esclavitud dels indis, però tot plegat va fracassar perquè durant la seva absència els indis s'havien rebel·lat. Desenganyat, va entrar a l'orde dominicà, que sempre havien criticat el sistema de les encomiendas, i es retira a partir de 1521, en què es dedicarà a l'estudi i a començar a escriure la seva Historia de las Indias.

El 1535 torna al continent americà, on intenta de nou un programa de colonització pacífica a Guatemala; hi obté un èxit relatiu, i torna de nou a Castella el 1540 i, a Valladolid, visita de nou Carles I. El monarca, havent escoltat les demandes de Las Casas i les noves idees del dret de gents difoses per Francisco de Vitoria, va convocar el Consell d'Índies en l'anomenada Junta de Valladolid.

Com a conseqüència del que es va discutir, es van promulgar el 20 de novembre de 1542 les Lleis Noves, en les quals es prohibia l'esclavitud dels indis i s'ordenava que tots quedessin lliures dels encomenderos i fossin posats sota la protecció directa de la Corona. A més a més, es disposava que, pel que feia a la penetració en terres fins llavors no explorades, hi havien de participar sempre dos religiosos, que vigilarien que els contactes amb els indis es duguessin a terme en forma pacífica per tal de donar lloc al diàleg que propiciés la seva conversió. Això no va resoldre el problema, però almenys va ser un primer intent. Al final d'aquell mateix any va acabar de redactar a València la seva obra més coneguda, la Brevísima relación de la destrucción de las Indias, dirigida al príncep Felip (futur Felip II), llavors encarregat dels assumptes de les Índies.

Se li va oferir l'arquebisbat de Cuzco, importantíssim en aquell moment, però Las Casas no el va acceptar, encara que sí que va acceptar el bisbat de Chiapas el 1543, amb l'encàrrec de posar en pràctica les seves teories. Durant la seva estada a Chiapas, que va durar dos anys, va viure a la Ciudad Real de Chiapas, avui anomenada San Cristóbal de Las Casas en honor seu. Va tornar definitivament a Castella el 1547.

A Valladolid, entre 1550 i 1551, va mantenir una polèmica amb Juan Ginés de Sepúlveda sobre la legitimitat de la conquesta de la qual va sortir triomfant aquest darrer, i Las Casas va renunciar al seu bisbat. Fins a la seva mort a Madrid el 1566 va continuar amb la seva tasca propagandística a favor dels indis, per la qual cosa serà conegut com l'Apòstol dels Indis.

L'any 2000 l'Església Catòlica va iniciar els tràmits per a la seva possible beatificació i canonització.

## [edita] Obres

- Historia de las Indias
- De unico vocationis modo, coneguda en castellà com Del único modo de atraer a todos los pueblos a la verdadera religión, 1537
- Brevísima relación de la destrucción de las Indias
- Los dieciséis remedios para la reformación de las Indias
- Apologética historia sumaria
- De thesauris
- Los dieciséis remedios para la reformación de las Indias

## [edita] Vegeu també

- Junta de Valladolid (castellà)
- Brevísima relación de la destrucción de las Indias (castellà)

## [edita] Enllaços externs

- Fitxa de Bartolomé de Las Casas dins ArteHistoria.com (castellà)

| A Wikimedia Commons hi ha contingut multimèdia relatiu a: Bartolomé de Las Casas

Obtingut de "http://ca.wikipedia.org../../../b/a/r/Bartolom%C3%A9_de_Las_Casas_3621.html"

Categories: Bisbes | Teòlegs | Espanyols | Història d'Amèrica

##### Views

- Article
- Discussió
- Revisió actual

##### Cerca

##### En altres llengües

- Česky
- Dansk
- Deutsch
- English
- Español
- Suomi
- Français
- Italiano
- 日本語
- Latina
- Latviešu
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Русский
- Slovenčina
- Svenska